נוהל וועדה מלווה לתלמידי דוקטורט בפקולטה למדעי החיים

1. הנוהל ייושם בכל מחלקות הפקולטה למדעי החיים ויחול על כלל תלמידי הדוקטורט, על פי ההנחיות המפורטות במסמך זה.

2. הגדרות

ועדה מלווה – כהגדרתה להלן.

ועדה מחלקתית – ועדת תלמידי מחקר הקיימת בכל אחת מהמחלקות.

ועדה יחידתית – ועדת תלמידי מחקר של הפקולטה למדעי החיים.

3. מטרות הוועדה המלווה הן:

* העשרת הדיון האקדמי של התלמיד ומנחהו עם אנשי אקדמיה נוספים בעלי רקע וגישות מגוונים.
* הערכה שקופה ופתוחה של הצעת הדוקטורט, מעקב מסודר ותיעוד התקדמות עבודת הדוקטורט.
* ליווי צמוד של עבודת הדוקטורט ברמה הטכנית והרעיונית ע"י חברי הוועדה, ובעצם תמיכה בהנחיית הדוקטורט וחשיפת הדוקטורנט למגוון אינטראקציות אקדמיות.
* ייעול והעמקת המשוב האקדמי, שיפור והבטחת רמת ואיכות מחקר הדוקטורט.
* עידוד כתיבה אקדמית ופרסום תוצאות המחקר ב peer-reviewed journals ע"י הדוקטורנט.
* הערכה והחלטה על סיום מחקר הדוקטורט ואישור כתיבת חיבור הדוקטורט.

3.1 ישנה חשיבות רבה ליצירת אחריות ומחויבות של חברי הוועדה המלווה להשגת המטרות הנ"ל ובאמצעותן לאיכות אקדמית גבוהה של עבודת הדוקטורט ולחוויה חיובית כללית של התלמיד והמנחה.

4. תיאור כללי של אופן עבודת הוועדה המלווה מול הדוקטורנט:

4.1 הוועדה תיפגש עם הדוקטורנט מספר פעמים (לפחות שלוש) במהלך הדוקטורט כדי לבחון, לדון ולהכווין את עבודת המחקר. פגישת הועדה הראשונה והאחרונה יוקדשו: (1) לאישור הצעת הדוקטורט, (2) לאישור סיכום המחקר וכתיבת עבודת הדוקטורט, בהתאמה. נוכחות מנחה הדוקטורט בפגישות הועדה עם התלמיד תקבע בהתאם למקובל במחלקה/חוג השונים.

4.2 מעבר לפגישות המוגדרות, יעמדו חברי הוועדה המלווה לרשות התלמיד ויהיו נכונים לייעץ, לתמוך ולסייע לפי הצורך שיעלה, בעבודת המחקר ובהתמודדות עם בעיות שונות כולל אלה הנוגעות ליחסי התלמיד עם המנחה.

5. הקמת הוועדה המלווה

5.1 מוקדם ככול האפשר במהלך השנה הראשונה לדוקטורט ולכל המאוחר בעת כתיבת הצעת המחקר ימליץ המנחה, בהתייעצות עם התלמיד והוועדה המחלקתית, על הרכב הוועדה המלווה. בראש הוועדה המלווה יעמוד נציג המחלקה בה חבר מנחה העבודה והרכבה הסופי של הוועדה יאושר על ידי הוועדה המחלקתית והועדה היחידתית.

5.2 הוועדה המלווה תמנה בין שניים לארבעה חברים כולל ראש הועדה. מספר החברים יקבע ע"י ראש הוועדה בעצת המנחה, על פי הצורך ומגוון הנושאים בהם תעסוק עבודת המחקר. במינוי חברי הוועדה המלווה יש להבטיח כי:

* חברי הועדה יהיו חברי סגל באוניברסיטת ת"א או אוניברסיטה מחקרית אחרת בעלת מוניטין אקדמי דומה (או גבוה יותר) בארץ או בחו"ל.
* לפחות אחד מחברי הוועדה יהיה חבר סגל במחלקה אחרת או באוניברסיטה אחרת.
* כל חברי הועדה יהיו בדרגת מרצה בכיר לפחות, ובמסלול הרגיל.
* חברי הועדה לא יהיו שותפי מחקר של מנחה הדוקטורט, תלמידיו לשעבר, או קשורים אל המנחה או התלמיד בקשר משפחה או קשר קרוב אחר. לחברי הועדה לא יהיה כל אינטרס לא אקדמי ביחס לעבודת הדוקטורט או לדוקטורנט.
* באישור הוועדה היחידתית יכול אחד מחברי הועדה להיות גמלאי או בדרגה נמוכה מהנ"ל (בנימוק שהתמחותו ותרומתו הצפויה לוועדה מחייבים זאת) במקרה כזה תמנה הועדה לפחות שלושה חברים.
* הוועדה המחלקתית תאשר את הרכב הוועדה המלווה בהתאם לכללים הנ"ל, וההרכב יובא לאישור הוועדה היחידתית.

6. נוהל אישור הצעת המחקר

6.1 התלמיד יגבש בעזרת המנחה תכנית מחקר ויגיש את ההצעה הכתובה לוועדה בד"כ לקראת סוף השנה הראשונה לדוקטורט, לא מוקדם מחצי שנה לאחר תחילת הדוקטורט.

6.2 בעקבות הגשת הצעת המחקר תתכנס הוועדה המלווה לפגישתה הראשונה, בה תבחן את ההצעה ואת התלמיד, ותבדוק אם:

* שליטתו של התלמיד בנושא המחקר ובנושאים הקרובים הולמת.
* שליטתו של התלמיד בכלים מחקריים ושיטות מחקר רלוונטיות נאותה.
* תכנית המחקר המוצעת מתאימה לתואר השלישי מבחינת רמתה והיקפה.
* התלמיד מתאים לביצוע עבודה מחקרית ברמה הנדרשת.

6.3 בהתאם, תתקבל אחת ההחלטות הבאות:

* לאשר את המשך לימודי התלמיד (סיום שלב א' ומעבר לשלב ב') ואת עבודת המחקר לפי התוכנית המוצעת.
* לאשר את המשך עבודת המחקר, לאחר מילוי התנאים המבוקשים והמפורטים בחוות דעת הוועדה.
* להורות על הגשת תכנית חדשה ועריכת בחינה שנייה.
* להפסיק את לימודי התלמיד לקראת התואר השלישי במסגרת זו.

6.4 בתום הפגישה יסכם ראש הוועדה המלווה בכתב את מסקנות הועדה בדבר התאמת התלמיד וההצעה לעבודת מחקר לדוקטורט ויסכם את עבודת הוועדה (הערותיה, התייחסות הדוקטורנט, השינויים שנערכו, הצעה לתכנית ללימודי השלמה, וכו'). חברי הוועדה המלווה יחתמו על חוות דעת זו והיא תוגש לוועדה המחלקתית. בהתאם לנהוג במחלקה, מנחה הדוקטורט והתלמיד יצרפו את חתימתם לחוות דעת הועדה.

6.5 עם אישורה הסופי של תכנית המחקר על ידי הוועדה המלווה, יעביר הדוקטורנט עותק מהתוכנית לוועדה המחלקתית. הוועדה המחלקתית תאשר את הצעת המחקר, תוודא כי התלמיד השלים את חובותיו ותעביר העתק של תכנית המחקר ואת דו"ח ראש הוועדה המלווה לידיעת הוועדה היחידתית, יחד עם המלצה לאשר או לדחות סיום שלב א'. הוועדה היחידתית תבחן החומר, תחליט אם לאשר את סיום שלב א' ותעביר החלטתה לאישורה הסופי של הוועדה האוניברסיטאית.

6.6 כאמור, פרק הזמן המוקצב לסיום שלב א' הוא שנה, ושנתיים ביחס לדוקטורט ישיר. במידת הצורך תאושר אורכה של עד שנה נוספת ע"י הוועדה היחידתית בהמלצת הוועדה המחלקתית. עם סיום תהליך אישור הצעת המחקר יעבור התלמיד לשלב ב'.

7. עבודת הועדה המלווה במהלך שלב ב' של הדוקטורט עד סיום עבודת המחקר.

7.1 הוועדה תלווה את עבודתו של התלמיד במהלך המחקר עד לשלב כתיבת עבודת המחקר.

7.2 ככלל לא יהיו שינויים בהרכב הוועדה במהלך הדוקטורט. כל שינוי בהרכב הוועדה יקבל את אישור הוועדה המחלקתית והוועדה היחידתית. בעת מינוי חבר וועדה חדש יש לשמור על כללי הרכב הוועדה כמפורט לעיל. קרה ויותר מאחד מחברי הועדה הוחלף, יהיה על הועדה בהרכבה החדש לאשר מחדש בכתב את כל ההחלטות שהתקבלו מאז אישור תכנית המחקר (כולל).

7.3 התלמיד יגיש לוועדה דו"ח ביניים כתוב אחד, שמטרתו לידע את חברי הוועדה לגבי התקדמותה של העבודה או הבעיות שעלו במהלך ביצועה. דו"ח זה יוגש לא יאוחר משנתיים לאחר אישור הצעת המחקר. הוועדה תתכנס לפגישה בה יוצג הדו"ח ויתקיים דיון לגבי התקדמות המחקר. הוועדה תעלה הסתייגויות או דרכי פעולה חלופיות, במידה ויהיו ותעביר לוועדה היחידתית דו"ח המפרט מסקנותיה והשינויים המומלצים. בהתאם לנהוג במחלקה, מנחה הדוקטורט והתלמיד יצרפו את חתימתם לחוות דעת הועדה.

7.4 בהתאם להתקדמות והתפתחות המחקר וליעדים שנקבעו מראש, תגדיר הוועדה המלווה לדוקטורנט מתי הוא יכול לסיים את עבודתו. במקרים חריגים, הוועדה תוכל להמליץ על סיומה של עבודת המחקר ועל הגשת חיבור הדוקטורט כבר לאחר הגשת דו"ח הביניים, אך לא מאוחר יותר מחמש שנים מתחילת הדוקטורט.

7.5 במועד המתאים, על דעת התלמיד והמנחה, יגיש התלמיד לוועדה דו"ח סופי כתוב, שמטרתו לידע את חברי הוועדה על סיומה של עבודת המחקר. הוועדה תתכנס לפגישה בה יוצג הדו"ח ויתקיים דיון לגבי השלמת המחקר. הועדה תעביר לוועדה היחידתית דו"ח המפרט מסקנותיה ומאשר את סיום המחקר ואת כתיבת עבודת הדוקטורט. במידת הצורך, במידה ולא יאושר סיום המחקר, תתכנס הועדה שוב במועד שיקבע. בהתאם לנהוג במחלקה, מנחה הדוקטורט והתלמיד יצרפו את חתימתם לחוות דעת הועדה.

7.6 על התלמיד להגיש את עבודת המחקר תוך חמש שנים מהמועד שבו התקבל כתלמיד שלב א'. כל חריגה מפרק זמן זה טעונה אישור הוועדה היחידתית. משך הזמן המינימאלי להגשת עבודת המחקר הוא שנה אחת מיום אישור תכנית המחקר, אלא אם כן המליצה הוועדה המחלקתית על הגשה תוך זמן קצר יותר והמלצה זו אושרה על ידי הוועדה היחידתית והוועדה האוניברסיטאית. עם הגשת העבודה תסיים הועדה המלווה את תפקידה.